Period: Lagash II
Genre: Royal Inscription
Transliteration:
<SURFACE>
{d}nin-ŋir₂-su
ur-saŋ kalag-ga
{d}en-lil₂-la₂-ra
gu₃-de₂-a
mu gil-sa
ensi₂
lagaš{ki}
sipad šag₄-ge pad₃-da
{d}nin-ŋir₂-su-ka-ke₄
igi zid bar-ra
{d}nanše-ke₄
a₂ šum₂-ma
{d}nin-dar-a-ke₄
lu₂ inim-ma sig₁₀-ga
{d}ba-u₂-ke₄
dumu tud-da
{d}ŋa₂-tum₃-dug₃-ke₄
nam-nir-ŋal₂ ŋidru mah šum₂-ma
{d}ig-alim-ka-ke₄
zi-šag₄-ŋal₂-la šu daŋal dug₄-ga
{d}šul-šag₄-ga-na-ka-ke₄
saŋ zid unkin-na pa e₃-a
{d}nin-ŋeš-zid-da
diŋir-ra-na-ke₄
ud {d}nin-ŋir₂-su-ke₄
iri-ni-še₃ igi zid im-ši-bar-ra
gu₃-de₂-a
sipad zid-še₃ kalam-ma ba-ni-pad₃-da-a
šag₄ lu₂ šar₂-gal-ta
šu-ni ba-ta-an-dab₅-ba-a
iri mu-kug izi im-ma-ta-la₂
{ŋeš}u₃-šub mu-ŋar
šeg₁₂ maš-e bi₂-pad₃
lu₂ uzug₅-ga ni₂ ŋal₂
lu₂ si-gi₄-a
<unk>
munus kiŋ₂ dug₄-ga
iri-ta im-ta-ed₂
dupsik-bi munus-e nu-il₂
saŋ-ur-saŋ-e mu-na-du₃
e₂ {d}nin-ŋir₂-su-ka
eridu{ki}gin₇
ki sikil-la bi₂-du₃
usan₃ la-ba-sag₃
{kuš}a₂-si la-ba-sag₃
ama dumu-ni niŋ₂ nu-ma-ni-ra
šagina
nu-banda₃
ugula
lu₂ zig₃-ga
kiŋ₂-a gub-ba-ba
siki {ŋeš}<unk> ak
nam-ugula šu-ba mu-ŋal₂-am₃
ki-mah iri-ka al nu-ŋar
addaₓ ki nu-tum₂
gala-e balaŋ nu-tum₂ er₂ nu-ta-ed₂
ama er₂-ke₄ er₂ nu-bi₂-dug₄
ki-sur-ra
lagaš{ki}ka
lu₂ di tuku
ki nam-erim₂-še₃
lu₂ nu-de₆
lu₂ ur₅-ra
e₂ lu₂-ka nu-kur₉
{d}nin-ŋir₂-su
lugal-a-ni
niŋ₂-ul-e pa mu-na-ed₂
e₂-ninnu-anzu₂{mušen}babbar₂-ra-ni
mu-na-du₃
ki-be₂ mu-na-gi₄
šag₄-ba gi-gun₄ ki aŋ₂-ni
{šim}eren-na
mu-na-ni-du₃
ud e₂ {d}nin-ŋir₂-su-ka
mu-du₃-a
{d}nin-ŋir₂-su
lugal ki-aŋ₂-ni-e
a-ab-ba igi-nim-ta
a-ab-ba sig-ga-še₃
giri₃-be₂ ŋal₂ mu-na-tag₄
ama-a-num₂ hur-saŋ eren-ta
...
...1(geš₂) kuš₃
...
...5(u) kuš₃
...
gid₂-bi 2(u) 5(diš) kuš₃
ad-še₃ mu <unk>
kur-bi im-ta-ed₃
šar₂-ur₃ a-ma-ru me₃-ka-ni
mu-na-du₃
šar₂-gaz {urud}gag igi 7(aš)
mu-na-du₃
{urud}gag dur₁₀ da-ga₃-ni
mu-na-du₃
{urud}gag šen-al-lu₅-ni
mu-na-du₃
{ŋeš}eren-bi
ig gal-še₃
mu-dim₂
ul kug-ga mi-ni-gun₃
e₂-ninnu-a
mu-na <unk>
e₂ mah ki a šeₓ(SIG) de₂-da-na
ŋeš-ur₃-še₃ mu-na-ŋar
iri ur-su{ki}
hur-saŋ eb-la-ta
{ŋeš}za-ba-lum
{ŋeš}u₃-suh₅ gal-gal
{ŋeš}tu-lu-bu-um ŋeš-kur
ad-še₃ mu <unk>
e₂-ninnu-a
ŋeš-ur₃-še₃ mu-na-ŋar
u₃-ma-num₂
hur-saŋ me-nu-a-ta
ba₁₁-sal-la
hur-saŋ mar-du₂-ta
{na₄}na gal
im-ta-ed₃
na-ru₂-a-še₃
mu-dim₂
kisal e₂-ninnu-ka
mu-na-ni-du₃
ti-da-num₂
hur-saŋ mar-du₂-ta
ŋešnu-gal lagab-bi-a
mi-ni-tum₂
ur-pad-da-še₃
mu-na-dim₂-dim₂
saŋ gul-še₃
e₂-a mi-ni-si-si
abul-at{ki}
hur-saŋ ki-maš-ka
uruda mu-ni-ba-al
šita₂ ub-e nu-il₂-še₃
mu-na-dim₂
kur me-luh-ha
{ŋeš}esi im-ta-ed₃
mu-na-du₃
lagab nir₃
im-ta-ed₃
šita₂ ur saŋ 3(diš)-še₃
mu-na-dim₂
kug-sig₁₇ sahar-ba
hur-saŋ ha-hu-um-ta
im-ta-ed₃
šita₂ ur saŋ 3(diš)-a
mu-na-ŋar
kug-sig₁₇ sahar-ba
kur me-luh-ha-ta
im-ta-ed₃
e₂-mar-uru₅-še₃
mu-na-dim₂
ab₂-ri
im-ta-ed₃
gu-bi-in{ki}
kur {ŋeš}ha-lu-ub₂-ta
{ŋeš}ha-lu-ub₂
im-ta-ed₃
mušen šar₂-ur₃-še₃
mu-na-dim₂
ma-ad-ga{ki}
hur-saŋ id₂-lu₂-ru-da-ta
esir₂ gu₂ <unk>
im-ta-ed₃
ki-sa₂ e₂-ninnu-ka
mu-ni-du₃
{im}ha-um
im-ta-ed₃
hur-saŋ bar-me-ta
{na₄}na lu-a
ma₂ gal-gal-a
im-mi-si-si
ur₂ e₂-ninnu-ka mu-na-ni-gur
{ŋeš}tukul iri an-ša-an elam{ki}
mu-sag₃
nam-ra ak-bi
{d}nin-ŋir₂-su-ra
e₂-ninnu-a
mu-na-ni-kur₉
gu₃-de₂-a
ensi₂
lagaš{ki}ke₄
ud e₂-ninnu
{d}nin-ŋir₂-su-ra
mu-na-du₃-a
gil-sa im-mi-ak
e₂ ur₅-gin₇ dim₂-ma
ensi₂ dili-e
{d}nin-ŋir₂-su-ra
nu-na-du₃
na-mu-du₃
mu mu-sar
niŋ₂-ul pa bi₂-ed₂
inim dug₄-ga
{d}nin-ŋir₂-su-ka-ke₄
šu zid im-mi-ŋar
kur ma₂-gan{ki}ta
{na₄}esi im-ta-ed₃
alan na-še₃
mu-tu
lugal-mu
e₂-a-ni
mu-na-du₃
nam-til₃ niŋ₂-ba-mu
mu-še₃ mu-na-še₂₁
e₂-ninnu-a
mu-na-ni-kur₉
gu₃-de₂-a
alan-e
inim im-ma-šum₂-mu
alan lugal-mu
u₃-na-dug₄
ud e₂-ninnu
e₂ ki aŋ₂-ŋa₂-ni
mu-na-du₃-a
ur₅ mu-duh šu-šu mu-luh
ud 7(diš)-am₃ še la-ba-ara₃
geme₂ nin-a-ne₂ mu-da-sa₂-am₃
arad₂-de₃
lugal-ne₂ zag mu-da-gub-am₃
iri-ŋa₂ u₂-sig-ni
zag-ba mu-da-nud-am₃
niŋ₂ <unk> e₂-bi-a
im-mi-gi₄
niŋ₂ gi-gi-na
{d}nanše
{d}nin-ŋir₂-su-ka-še₃
en₃ im-ma-ši-tar
nu-siki lu₂ niŋ₂-tuku nu-mu-na-ŋar
na-ma-kuš lu₂ a₂-tuku nu-na-ŋar
e₂ ibila nu-tuku
dumu-munus-bi i₃-bi₂-la-ba
mi-ni-kur₉
alan na
inim-še₃ im-ma-tuš
alan-e
u₃ kug nu za-gin₃ nu-ga-am₃
u₃ uruda nu u₃ an-na nu
zabar nu
kin-ŋa₂ lu₂ nu-ba-ŋa₂-ŋa₂
{na₄}esi-am₃
ki-a-nag-e ha-ba-gub
niŋ₂-a₂-zi-ga-ka
lu₂ nam-mi-gul-e
alan igi-zu
{d}nin-ŋir₂-su-ka-kam
alan
gu₃-de₂-a
ensi₂
lagaš{ki}ka
lu₂ e₂-ninnu
{d}nin-ŋir₂-su-ka
in-du₃-a
lu₂ e₂-ninnu-ta
im-ta-ab-ed₂-ed₂-a
mu-sar-ra-be₂
šu ib₂-ta-ab-ur₃-a
lu₂ ib₂-zi-re-a
zag-mu dug₃-ka
lu₂ diŋir-ŋu₁₀-gin₇
diŋir-ra-ni
{d}nin-ŋir₂-su
lugal-ŋu₁₀
uŋ₃-ŋa₂ gu₃ u₃-na-de₂-a
di kud-a-ŋa₂
šu i₃-ib₂-bal-e-a
niŋ₂-ba-ŋa₂
ba-a-gi₄-gi₄-da
en₃-du zu₂ keš₂-ra₂-ŋu₁₀
mu-ŋu₁₀ u₃-ta-ŋar
mu-ni ba-ŋa₂-ŋa₂
kisal {d}nin-ŋir₂-su lugal-ŋa₂-ka
eš₃ ŋar-ra-bi bi₂-ib₂ <unk> a
igi-ni-še₃ nu-tuku-a
ud ul-li₂-a-ta
numun i-a-ta
ensi₂
lagaš{ki}
e₂-ninnu
{d}nin-ŋir₂-su
lugal-mu
u₃-na-du₃-a
lu₂ niŋ₂-ul-e pa e₃-a-am₃
ka-ka-ni
lu₂ nu-u₃-kur₂-e
di kud-a-na šu nu-bala-e
gu₃-de₂-a
ensi₂
lagaš{ki}ka
lu₂ inim-ni ib₂-kur₂-a
di kud-a-na šu i₃-ib₂-bala-e-a
an-e
{d}en-lil₂-e
{d}nin-hur-saŋ-ke₄
{d}en-ki dug₄-ga zid-da-ke₄
{d}suen mu-ni lu₂ nu-duh-de₃
{d}nin-ŋir₂-su
lugal {ŋeš}tukul-ke₄
{d}nanše
nin in-dub-ba-ke₄
{d}nin-dar-a
lugal ur-saŋ-e
ama lagaš{ki}
kug {d}ŋa₂-tum₃-dug₃-e
{d}ba-u₂
nin dumu-saŋ an-na-ke₄
{d}inana
nin me₃-ke₄
{d}utu
lugal ni-si₃-ga-ke₄
{d}hendur-saŋ
niŋir kalam-ma-ke₄
{d}ig-alim-ke₄
{d}šul-šag₄-ga-na-ke₄
{d}nin-mar{ki}
dumu-saŋ {d}nanše-ke₄
{d}dumu-zid-abzu
nin ki-nu-nir{ki}ke₄
diŋir-mu {d}nin-ŋeš-zid-da-ke₄
nam-tar-ra-ni he₂-da₅-kur₂-ne
gud-gin₇
ud ne-na he₂-gaz
am-gin₇
a₂ huš-na he₂-dab₅
{ŋeš}dur₂-ŋar lu₂ mu-na-gub-a-ni
sahar-ra he₂-em-ta-tuš
tukumₓ(|ŠU.TUR|)-bi
mu-be₂ šu ur₃-de₃
ŋeštug₂ he₂-em-ši-gub
mu-ni e₂ diŋir-ra-na-ta
dub-ta he₂-em-ta-ŋar
diŋir-ra-ne₂
uŋ₃-ŋa₂ ra-a igi na-ši-bar-re
im an-na he₂-da-a-gi₄
a ki-a he₂-da-a-gi₄
mu nu-ŋal₂-la ha-mu-na-ta-ed₂
bala-a-na še-ŋar he₂-ŋal₂
lu₂-bi
lu₂ lu₂ si sa₂-ra niŋ₂ <unk> aka-gin₇
<unk> bi an-na ur₃ uru₁₈ he₂-mi-ŋal₂
šu na-ni-ba-re
gaba-ŋal₂ diŋir-re-ne-ka
en {d}nin-ŋir₂-su-ka
nam-mah-a-ni
uŋ₃-e he₂-zu-zu
e₂ {d}nin-ŋir₂-su
lugal-na-ta
alan gu₃-de₂-a
ensi₂
lagaš{ki}
lu₂ e₂-ninnu
in-du₃-a-ke₄
1(diš) sila₃ kaš
1(diš) sila₃ ninda
1/2(diš) sila₃ zid₂-dub-dub
1/2(diš) sila₃ niŋ₂-ar₃-ra <unk>
sa₂-dug₄-ba ŋal₂-la-am₃
ensi₂
inim bi₂-ib₂-gi₄-gi₄-a
me {d}nin-ŋir₂-su-ka
ba-ni-ib₂-la₂-a
sa₂-dug₄-na
e₂ {d}nin-ŋir₂-su-ka-ta
inim he₂-eb₂-gi₄
ka-ga₁₄-ni he₂-keš₂

Cuneiform:
<SURFACE>
𒀭𒎏𒄈𒋢
𒌨𒊕𒆗𒂵
𒀭𒂗𒆤𒇲𒊏
𒅗𒌤𒀀
𒈬𒄃𒊓
𒉺𒋼𒋛
𒉢𒁓𒆷𒆠
𒉺𒇻𒊮𒄀𒅆𒊒𒁕
𒀭𒎏𒄈𒋢𒅗𒆤
𒅆𒍣𒁇𒊏
𒀭𒀏𒆤
𒀉𒋧𒈠
𒀭𒎏𒁯𒀀𒆤
𒇽𒅗𒈠𒋧𒂵
𒀭𒁀𒌑𒆤
𒌉𒌅𒁕
𒀭𒂷𒉐𒄭𒆤
𒉆𒉪𒅅𒉺𒈤𒋧𒈠
𒀭𒅅𒄋𒅗𒆤
𒍣𒊮𒅅𒆷𒋗𒂼𒅗𒂵
𒀭𒂄𒊮𒂵𒈾𒅗𒆤
𒊕𒍣𒌺𒈾𒉺𒌓𒁺𒀀
𒀭𒎏𒄑𒍣𒁕
𒀭𒊏𒈾𒆤
𒌓𒀭𒎏𒄈𒋢𒆤
𒌷𒉌𒂠𒅆𒍣𒅎𒅆𒁇𒊏
𒅗𒌤𒀀
𒉺𒇻𒍣𒂠𒌧𒈠𒁀𒉌𒅆𒊒𒁕𒀀
𒊮𒇽𒊹𒃲𒋫
𒋗𒉌𒁀𒋫𒀭𒆪𒁀𒀀
𒌷𒈬𒆬𒉈𒅎𒈠𒋫𒇲
𒄑𒅇𒊒𒈬𒃻
𒋞𒈦𒂊𒉈𒅆𒊒
𒇽𒆈𒂵𒉎𒅅
𒇽𒋛𒄄𒀀
<unk>
𒊩𒆥𒅗𒂵
𒌷𒋫𒅎𒋫𒌓𒁺
𒅍𒁉𒊩𒂊𒉡𒅍
𒊕𒌨𒊕𒂊𒈬𒈾𒆕
𒂍𒀭𒎏𒄈𒋢𒅗
𒉣𒆠𒁶
𒆠𒂖𒆷𒉈𒆕
𒉮𒆷𒁀𒉺
𒋢𒀉𒋛𒆷𒁀𒉺
𒂼𒌉𒉌𒃻𒉡𒈠𒉌𒊏
𒄊𒀴
𒉡𒌉
𒉺
𒇽𒍣𒂵
𒆥𒀀𒁺𒁀𒁀
𒋠𒄑<unk>𒀝
𒉆𒉺𒋗𒁀𒈬𒅅𒀀𒀭
𒆠𒈤𒌷𒅗𒀠𒉡𒃻
𒎉𒆠𒉡𒁺
𒍑𒆪𒂊𒁆𒉡𒁺𒀀𒅆𒉡𒋫𒌓𒁺
𒂼𒀀𒅆𒆤𒀀𒅆𒉡𒉈𒅗
𒆠𒋩𒊏
𒉢𒁓𒆷𒆠𒅗
𒇽𒁲𒌇
𒆠𒉆𒉈𒊒𒂠
𒇽𒉡𒁺
𒇽𒄯𒊏
𒂍𒇽𒅗𒉡𒆭
𒀭𒎏𒄈𒋢
𒈗𒀀𒉌
𒃻𒌌𒂊𒉺𒈬𒈾𒌓𒁺
𒂍𒐐𒀭𒅎𒈪𒄷𒌓𒌓𒊏𒉌
𒈬𒈾𒆕
𒆠𒁉𒈬𒈾𒄄
𒊮𒁀𒄀𒀕𒆠𒉘𒉌
𒋆𒂞𒈾
𒈬𒈾𒉌𒆕
𒌓𒂍𒀭𒎏𒄈𒋢𒅗
𒈬𒆕𒀀
𒀭𒎏𒄈𒋢
𒈗𒆠𒉘𒉌𒂊
𒀀𒀊𒁀𒅆𒉏𒋫
𒀀𒀊𒁀𒋝𒂵𒂠
𒄊𒁉𒅅𒈬𒈾𒋺
𒂼𒀀𒈝𒄯𒊕𒂞𒋫
...
...𒐕𒌑
...
...𒐐𒌑
...
𒁍𒁉𒎙𒐊𒌑
𒀜𒂠𒈬<unk>
𒆳𒁉𒅎𒋫𒇯𒁺
𒊹𒃡𒀀𒈠𒊒𒀞𒅗𒉌
𒈬𒈾𒆕
𒊹𒄤𒍏𒆕𒅆𒐅
𒈬𒈾𒆕
𒍏𒆕𒊿𒁕𒃷𒉌
𒈬𒈾𒆕
𒍏𒆕𒊿𒀠𒈜𒉌
𒈬𒈾𒆕
𒄑𒂞𒁉
𒅅𒃲𒂠
𒈬𒁶
𒌌𒆬𒂵𒈪𒉌𒁯
𒂍𒐐𒀀
𒈬𒈾<unk>
𒂍𒈤𒆠𒀀𒋝𒌤𒁕𒈾
𒄑𒃡𒂠𒈬𒈾𒃻
𒌷𒌨𒋢𒆠
𒄯𒊕𒅁𒆷𒋫
𒄑𒍝𒁀𒈝
𒄑𒅇𒆪𒃲𒃲
𒄑𒌅𒇻𒁍𒌝𒄑𒆳
𒀜𒂠𒈬<unk>
𒂍𒐐𒀀
𒄑𒃡𒂠𒈬𒈾𒃻
𒅇𒈠𒈝
𒄯𒊕𒈨𒉡𒀀𒋫
𒅤𒊩𒆷
𒄯𒊕𒈥𒌅𒋫
𒎎𒈾𒃲
𒅎𒋫𒇯𒁺
𒈾𒆕𒀀𒂠
𒈬𒁶
𒆦𒂍𒐐𒅗
𒈬𒈾𒉌𒆕
𒋾𒁕𒈝
𒄯𒊕𒈥𒌅𒋫
𒉢𒃲𒆸𒁉𒀀
𒈪𒉌𒁺
𒌨𒉻𒁕𒂠
𒈬𒈾𒁶𒁶
𒊕𒄢𒂠
𒂍𒀀𒈪𒉌𒋛𒋛
𒆍𒃲𒀜𒆠
𒄯𒊕𒆠𒈦𒅗
𒍏𒈬𒉌𒁀𒀠
𒋖𒄑𒌒𒂊𒉡𒅍𒂠
𒈬𒈾𒁶
𒆳𒈨𒈛𒄩
𒄑𒆗𒅎𒋫𒇯𒁺
𒈬𒈾𒆕
𒆸𒍝𒉏
𒅎𒋫𒇯𒁺
𒋖𒄑𒌨𒊕𒐈𒂠
𒈬𒈾𒁶
𒆬𒄀𒅖𒁀
𒄯𒊕𒄩𒄷𒌝𒋫
𒅎𒋫𒇯𒁺
𒋖𒄑𒌨𒊕𒐈𒀀
𒈬𒈾𒃻
𒆬𒄀𒅖𒁀
𒆳𒈨𒈛𒄩𒋫
𒅎𒋫𒇯𒁺
𒂍𒈥𒋽𒂠
𒈬𒈾𒁶
𒀖𒊑
𒅎𒋫𒇯𒁺
𒄖𒁉𒅔𒆠
𒆳𒄑𒄩𒇻𒂠𒋫
𒄑𒄩𒇻𒂠
𒅎𒋫𒇯𒁺
𒄷𒊹𒃡𒂠
𒈬𒈾𒁶
𒈠𒀜𒂵𒆠
𒄯𒊕𒀀𒇉𒇽𒊒𒁕𒋫
𒇒𒄘<unk>
𒅎𒋫𒇯𒁺
𒆠𒁲𒂍𒐐𒅗
𒈬𒉌𒆕
𒅎𒄩𒌝
𒅎𒋫𒇯𒁺
𒄯𒊕𒁇𒈨𒋫
𒎎𒈾𒇻𒀀
𒈣𒃲𒃲𒀀
𒅎𒈪𒋛𒋛
𒌫𒂍𒐐𒅗𒈬𒈾𒉌𒄥
𒄑𒆪𒌷𒀭𒊭𒀭𒉏𒆠
𒈬𒉺
𒉆𒊏𒀝𒁉
𒀭𒎏𒄈𒋢𒊏
𒂍𒐐𒀀
𒈬𒈾𒉌𒆭
𒅗𒌤𒀀
𒉺𒋼𒋛
𒉢𒁓𒆷𒆠𒆤
𒌓𒂍𒐐
𒀭𒎏𒄈𒋢𒊏
𒈬𒈾𒆕𒀀
𒄃𒊓𒅎𒈪𒀝
𒂍𒄯𒁶𒁶𒈠
𒉺𒋼𒋛𒀸𒂊
𒀭𒎏𒄈𒋢𒊏
𒉡𒈾𒆕
𒈾𒈬𒆕
𒈬𒈬𒊬
𒃻𒌌𒉺𒉈𒌓𒁺
𒅗𒅗𒂵
𒀭𒎏𒄈𒋢𒅗𒆤
𒋗𒍣𒅎𒈪𒃻
𒆳𒈣𒃶𒆠𒋫
𒎎𒆗𒅎𒋫𒇯𒁺
𒀩𒈾𒂠
𒈬𒌅
𒈗𒈬
𒂍𒀀𒉌
𒈬𒈾𒆕
𒉆𒋾𒃻𒁀𒈬
𒈬𒂠𒈬𒈾𒄷𒈿
𒂍𒐐𒀀
𒈬𒈾𒉌𒆭
𒅗𒌤𒀀
𒀩𒂊
𒅗𒅎𒈠𒋧𒈬
𒀩𒈗𒈬
𒅇𒈾𒅗
𒌓𒂍𒐐
𒂍𒆠𒉘𒂷𒉌
𒈬𒈾𒆕𒀀
𒄯𒈬𒂃𒋗𒋗𒈬𒈛
𒌓𒐌𒀀𒀭𒊺𒆷𒁀𒄯
𒊩𒆳𒎏𒀀𒉌𒈬𒁕𒁲𒀀𒀭
𒀵𒉈
𒈗𒉌𒍠𒈬𒁕𒁺𒀀𒀭
𒌷𒂷𒌑𒋝𒉌
𒍠𒁀𒈬𒁕𒈿𒀀𒀭
𒃻<unk>𒂍𒁉𒀀
𒅎𒈪𒄄
𒃻𒄀𒄀𒈾
𒀭𒀏
𒀭𒎏𒄈𒋢𒅗𒂠
𒇷𒅎𒈠𒅆𒋻
𒉡𒋠𒇽𒃻𒌇𒉡𒈬𒈾𒃻
𒈾𒈠𒋢𒇽𒀉𒌇𒉡𒈾𒃻
𒂍𒌉𒍑𒉡𒌇
𒌉𒊩𒁉𒉌𒉈𒆷𒁀
𒈪𒉌𒆭
𒀩𒈾
𒅗𒂠𒅎𒈠𒆪
𒀩𒂊
𒅇𒆬𒉡𒍝𒆳𒉡𒂵𒀀𒀭
𒅇𒍏𒉡𒅇𒀭𒈾𒉡
𒌓𒅗𒁇𒉡
𒆥𒂷𒇽𒉡𒁀𒂷𒂷
𒎎𒆗𒀀𒀭
𒆠𒀀𒅘𒂊𒄩𒁀𒁺
𒃻𒀉𒍣𒂵𒅗
𒇽𒉆𒈪𒄢𒂊
𒀩𒅆𒍪
𒀭𒎏𒄈𒋢𒅗𒄰
𒀩
𒅗𒌤𒀀
𒉺𒋼𒋛
𒉢𒁓𒆷𒆠𒅗
𒇽𒂍𒐐
𒀭𒎏𒄈𒋢𒅗
𒅔𒆕𒀀
𒇽𒂍𒐐𒋫
𒅎𒋫𒀊𒌓𒁺𒌓𒁺𒀀
𒈬𒊬𒊏𒁉
𒋗𒌈𒋫𒀊𒃡𒀀
𒇽𒌈𒍣𒊑𒀀
𒍠𒈬𒄭𒅗
𒇽𒀭𒈬𒁶
𒀭𒊏𒉌
𒀭𒎏𒄈𒋢
𒈗𒈬
𒌧𒂷𒅗𒅇𒈾𒌤𒀀
𒁲𒋻𒀀𒂷
𒋗𒉌𒌈𒁄𒂊𒀀
𒃻𒁀𒂷
𒁀𒀀𒄄𒄄𒁕
𒇷𒁺𒅗𒆟𒁺𒈬
𒈬𒈬𒅇𒋫𒃻
𒈬𒉌𒁀𒂷𒂷
𒆦𒀭𒎏𒄈𒋢𒈗𒂷𒅗
𒀊𒃻𒊏𒁉𒉈𒌈<unk>𒀀
𒅆𒉌𒂠𒉡𒌇𒀀
𒌓𒌌𒉌𒀀𒋫
𒆰𒄿𒀀𒋫
𒉺𒋼𒋛
𒉢𒁓𒆷𒆠
𒂍𒐐
𒀭𒎏𒄈𒋢
𒈗𒈬
𒅇𒈾𒆕𒀀
𒇽𒃻𒌌𒂊𒉺𒌓𒁺𒀀𒀀𒀭
𒅗𒅗𒉌
𒇽𒉡𒅇𒉽𒂊
𒁲𒋻𒀀𒈾𒋗𒉡𒁄𒂊
𒅗𒌤𒀀
𒉺𒋼𒋛
𒉢𒁓𒆷𒆠𒅗
𒇽𒅗𒉌𒌈𒉽𒀀
𒁲𒋻𒀀𒈾𒋗𒉌𒌈𒁄𒂊𒀀
𒀭𒂊
𒀭𒂗𒆤𒂊
𒀭𒎏𒄯𒊕𒆤
𒀭𒂗𒆠𒅗𒂵𒍣𒁕𒆤
𒀭𒂗𒍪𒈬𒉌𒇽𒉡𒂃𒉈
𒀭𒎏𒄈𒋢
𒈗𒄑𒆪𒆤
𒀭𒀏
𒎏𒅔𒁾𒁀𒆤
𒀭𒎏𒁯𒀀
𒈗𒌨𒊕𒂊
𒂼𒉢𒁓𒆷𒆠
𒆬𒀭𒂷𒉐𒄭𒂊
𒀭𒁀𒌑
𒎏𒌉𒊕𒀭𒈾𒆤
𒀭𒈹
𒎏𒀞𒆤
𒀭𒌓
𒈗𒉌𒋧𒂵𒆤
𒀭𒉺𒊕
𒂇𒌧𒈠𒆤
𒀭𒅅𒄋𒆤
𒀭𒂄𒊮𒂵𒈾𒆤
𒀭𒎏𒈥𒆠
𒌉𒊕𒀭𒀏𒆤
𒀭𒌉𒍣𒍪𒀊
𒎏𒆠𒉡𒉪𒆠𒆤
𒀭𒈬𒀭𒎏𒄑𒍣𒁕𒆤
𒉆𒋻𒊏𒉌𒃶𒍏𒉽𒉈
𒄞𒁶
𒌓𒉈𒈾𒃶𒄤
𒄠𒁶
𒀉𒍽𒈾𒃶𒆪
𒄑𒂉𒃻𒇽𒈬𒈾𒁺𒀀𒉌
𒅖𒊏𒃶𒅎𒋫𒆪
𒋗𒌉𒁉
𒈬𒁉𒋗𒃡𒉈
𒄑𒌆𒉿𒃶𒅎𒅆𒁺
𒈬𒉌𒂍𒀭𒊏𒈾𒋫
𒁾𒋫𒃶𒅎𒋫𒃻
𒀭𒊏𒉌
𒌧𒂷𒊏𒀀𒅆𒈾𒅆𒁇𒊑
𒅎𒀭𒈾𒃶𒁕𒀀𒄄
𒀀𒆠𒀀𒃶𒁕𒀀𒄄
𒈬𒉡𒅅𒆷𒄩𒈬𒈾𒋫𒌓𒁺
𒁄𒀀𒈾𒊺𒃻𒃶𒅅
𒇽𒁉
𒇽𒇽𒋛𒁲𒊏𒃻<unk>𒀝𒁶
<unk>𒁉𒀭𒈾𒃡𒌸𒃶𒈪𒅅
𒋗𒈾𒉌𒁀𒊑
𒃮𒅅𒀭𒊑𒉈𒅗
𒂗𒀭𒎏𒄈𒋢𒅗
𒉆𒈤𒀀𒉌
𒌧𒂊𒃶𒍪𒍪
𒂍𒀭𒎏𒄈𒋢
𒈗𒈾𒋫
𒀩𒅗𒌤𒀀
𒉺𒋼𒋛
𒉢𒁓𒆷𒆠
𒇽𒂍𒐐
𒅔𒆕𒀀𒆤
𒁹𒋡𒁉
𒁹𒋡𒃻
𒈦𒋡𒍥𒁾𒁾
𒈦𒋡𒃻𒄯𒊏<unk>
𒁲𒅗𒁀𒅅𒆷𒀀𒀭
𒉺𒋼𒋛
𒅗𒉈𒌈𒄄𒄄𒀀
𒈨𒀭𒎏𒄈𒋢𒅗
𒁀𒉌𒌈𒇲𒀀
𒁲𒅗𒈾
𒂍𒀭𒎏𒄈𒋢𒅗𒋫
𒅗𒃶𒌈𒄄
𒅗𒅗𒉌𒃶𒆟